George Orwell

George Orwell (od veri nom Eric Arthur Blair) 1903-1950 sì u Briti skrivor id ʒurnalìst we vidì moldim konen tra hi romàne De farm bestis id subetàl 1984.
Ba Orwell ʒivì os in Azian Briti kolonias: he genì in India id in hi jun jare he sì kolonial polizi ofisior in Birma. Od si usperij, he skrivì u bib kritikan Briti kolonialisma: Birman dias. Ru in Britia, he skrivì ov de ʒiv minioris in Nordenglia: De Wigani prodiga. In 1936, wan skaltì de Espàni civili wer, he itì ap a Espania po skrivo artikle ov ja. In Barselona he kojutì a de POUM (Partido Obrero de Unificación Marxista: Varkori Partìz Marksisti Unizadi). He vidì vunen su de front id doʒì laso Barselona wan de POUM (od Trotskisti tendad) vidì uslegen pa de komuniste. Od da, he skrivì Homage to Catalonia (Honòr a Katalania) we inspirtì de regisor Ken Loach po hi film Land and Freedom (Ter id Lifrid).
Orwell sì antikolonialisti, superor u sosialisti revolusioni demokratiji, ba u fieri agonor a eni totalitari diktatorad, o Nazisti o Stalinisti. Di se wa he beskrivì in 1984, publizen in 1949. De cevi elemente de romàni vid uzen jok odia in ni diali linga: Big Brother (de ‘gren frat’), teleskrèn, Novling, de Meni Polìz…
Big Brother ki hi dic nar mustàc somiv mol a Stalin, obwàn de « publiki fens » Goldstein se mol somi a Trotskij (od veri nom Lev Davidovitc Bronstein) we vidì murden pa ordèz Stalini in 1940 in Mecika.
De tel Novlingi se pavrizo de linga po deto eni kritik gon de sistèm anmozli, wa av nit a deto ki Esperanto. De uni komùn punt intra de du kreaten lingas se de apsàd goni adjetivis: de gonad vid talvos formen ki u prefìks: mal- in Esperanto: bona, malbona, un- in Novling: good, ungood (bun, anbùn = pej).
George Orwell morì in Janvar 1950, solem eke mone pos de publizad 1984.